**UPUTE ZA PRIJAVITELJE**

**na Javni poziv za sufinanciranje izrade projektne dokumentacije u 2022. godini za projekte koji će se financirati iz ESI fondova, programa EU i ostalih izvora**

**I. PREDMET I CILJ JAVNOG POZIVA**

Predmet ovog Javnog poziva je dodjela bespovratnih potpora za troškove izrade projektne dokumentacije za projekte koji će se financirati sredstvima EU u programskom razdoblju 2014. - 2020. godine i programskom razdoblju 2021-2027., a cilj istog je pomoć gradovima i općinama na području Zagrebačke županije (u daljnjem tekstu: Županija) u pripremi projektne dokumentacije za prijavu razvojnih i kapitalnih projekata na natječaje za financiranje sredstvima EU.

**II. PRIHVATLJIVI PRIJAVITELJI**

Prihvatljivi prijavitelji su jedinice lokalne samouprave s područja Županije, a koje imaju do prijave na javni poziv ugovoren/naručen ili izrađen dokument koji je sastavni dio projektne dokumentacije.

**III. PRIHVATLJIVI TROŠKOVI**

Prihvatljive aktivnosti su izrada projektne dokumentacije koja je potrebna prijavitelju za prijavu razvojnih i kapitalnih projekata na natječaje za financiranje sredstvima EU (u daljnjem tekstu: Projektna dokumentacija)

.

* **Projektna dokumentacija uključuje**:

**a) Pojedinačne dokumente:**

* + Studija izvodljivosti
	+ Studija procjene utjecaja na okoliš ili Elaborat ocjene o potrebi procjene utjecaja na okoliš,
	+ Strategija ukupnog razvoja JLS,
	+ Analiza troškova i koristi,
	+ Izvedbeni projekt,
	+ Tehnički elaborati,
	+ Glavni projekt,
	+ Građevinska dozvola/potvrda glavnog projekta.

**b) Skupne dokumente:**

* + Kombinacija Pojedinačnih dokumenata (npr. Studija izvodljivosti s analizom troškova i koristi),
	+ Kombinacija Pojedinačnih dokumenata s ostalim potrebnim dokumentima (npr. studija pred-izvodljivosti, troškovnik za radove, tehnička specifikacija za opremu, lokacijska dozvola, idejni projekt, idejno rješenje, projektni zadatak, projektna ideja…).

Prihvatljivi troškovi su svi izdaci koji se odnose na izradu dokumenta iz Projektne dokumentacije čija je izrada ugovorena od 1. lipnja 2021. godine do dana podnošenja prijave na Javni poziv, a dokazivat će se kao original ili ovjerena kopija računa i izvod o plaćanju.

Odobreni iznos financiranja za ugovorenu izradu Projektnog dokumenta isplatiti će se u roku do 15 dana od dana potpisivanja ugovora o potpori između Županije i korisnika potpore (u daljnjem tekstu: Ugovor), no prijavitelj je prije isplate obvezan predati Županiji instrumente osiguranja koji će se utvrditi Ugovorom, kao jamstvo za namjensko trošenje potpore.

Korisnici sredstava ne mogu ostvariti sredstva u slučaju neispunjenja preuzetih obveza po ranije zaključenim ugovorima sa Županijom i/ili postojanja bilo kakvih dugovanja prema Županiji.

**IV. VISINA IZNOSA BESPOVRATNIH POTPORA**

* Maksimalna visina iznosa bespovratne potpore po jednom pojedinačnom dokumentu iz grupe (a) Projektne dokumentacije iznosi 70.000,00 kn.
* Maksimalna visina iznosa bespovratne potpore po jednom skupnom dokumentu iz grupe (b) Projektne dokumentacije iznosi 100.000,00 kn.
* Maksimalna visina iznosa bespovratne potpore po jednom prijavitelju iznosi 280.000,00 kn.
* Svaki prijavitelj može prijaviti maksimalno 4 (četiri) dokumenta za sufinanciranje iz Projektne dokumentacije (a i b).
* Prijavitelj koji prijavljuje više dokumenata ne može prijaviti za sufinanciranje više od 2 (dva) dokumenta u okviru istog projekta.
* Visina iznosa sufinanciranja Projektne dokumentacije za prijavitelja utvrđivat će se sukladno indeksu razvijenosti JLS ili na području JLS na kojem se prijavitelj nalazi:
	+ JLS – I., II., III. i IV. skupine razvijenosti – 100% iznos potpore,
	+ JLS – V. i VI. skupine razvijenosti – 80% iznos potpore,
	+ JLS – VII. i VIII. skupine razvijenosti – 60% iznos potpore

**V. KRITERIJI DODJELE BESPOVRATNE POTPORE**

* Kriteriji prvenstva dodjele bespovratne potpore za izradu projektne dokumentacije su:
1. Ostvareni broj bodova sukladno stupnju pripremljenosti projekta za prijavu na temelju popisa pojedinačnih dokumenata Projektne dokumentacije pod t. I. st. 2. (a) ovog Javnog poziva:

|  |  |
| --- | --- |
| nedostaje samo 1 dokument | 30 bodova |
| nedostaju 2 dokumenta | 20 bodova |
| nedostaju 3 dokumenta | 15 bodova |
| nedostaju 4 dokumenta | 10 bodova |
| nedostaje više od 4 dokumenta |  0 bodova |

1. Ostvareni broj bodova sukladno dokumentu koji se prijavljuje:

Pojedinačni dokumenti pod t. I. st. 2. (a) ovog Javnog poziva:

|  |  |
| --- | --- |
| Studija izvodljivosti  | 30 bodova |
| Studija procjene utjecaja na okoliš ili Elaborat ocjene o potrebi procjene utjecaja na okoliš, | 25 bodova |
| Strategija ukupnog razvoja JLS | 25 bodova |
| Analiza troškova i koristi | 20 bodova |
| Izvedbeni projekt | 15 bodova |
| Tehnički elaborati | 15 bodova |
| Glavni projekt | 15 bodova |
| Građevinska dozvola/potvrda glavnog projekta | 10 bodova |

Skupni dokumenti pod t. I. st. 2. (b) ovog Javnog poziva:

|  |  |
| --- | --- |
| Kombinacija pojedinačnih dokumenata  | 25 bodova |
| Kombinacija pojedinačnih dokumenata s ostalim potrebnim dokumentima  | 20 bodova |

1. Redoslijed podnošenja prijave ako dva ili više dokumenata imaju jednaki broj bodova.

Pravo na dodjelu potpore mogu ostvariti prijavitelji za dokument iz Projektne dokumentacije koji ostvari minimalno 20 bodova.

**VI. NAČIN PRIJAVE ZA DODJELU POTPORE**

Prijava na Javni poziv podnosi se isključivo putem sustava „e-prijave“ na poveznici **www.eprijave.hr**

Podnositelj prijave dostavlja sljedeću obveznu dokumentaciju putem sustava za upravljanje natječajima i provedbom projekata „e-prijave“ (u daljnjem tekstu: sustav „e-prijave“):

1. Ispunjen prijavni obrazac Županije *(dokument u digitalnom obliku)*,
2. Ispunjen prijavni obrazac Županije *(skenirani dokument, potpisan i ovjeren),*
3. Dokaz o ugovorenoj/naručenoj izradi dokumenta (ugovor, narudžbenica) *(skenirani dokument)*,
4. Izjavu da je projekt prijavljen u Bazi projekata Županije (prijava kod Razvojne agencije Zagrebačke županije) *(skenirani dokument, potpisan i ovjeren)*,
5. Izjavu o nepostojanju dugovanja prema proračunu Županije *(skenirani dokument, potpisan i ovjeren)*,
6. Izjavu o načinu financiranja projekta *(skenirani dokument, potpisan i ovjeren)*.

Podnositelj prijave uz prijavu putem sustava „e-prijave“ obvezan je poslati i original prijavnog obrasca, potpisanog i ovjerenog, u Zagrebačku županiju putem preporučene pošte najkasnije 7 (sedam) dana od dana podnošenja prijave putem sustava „e-prijave“.

Original prijavnog obrasca dostavlja se na slijedeću adresu: Zagrebačka županija, Upravni odjel za gospodarstvo i fondove Europske unije, ulica grada Vukovara 72/VI, 10 000 Zagreb. Na vanjskom dijelu omotnice valja istaknuti napomenu: „*Prijava za Javni poziv za sufinanciranje izrade projektne dokumentacije u 2022. godini*“.

Ukoliko original prijavnog obrasca ne bude poslan u predviđenom roku, prijava na javni poziv će se smatrati nevažećom.

Za svaki dokument iz Projektne dokumentacije (a) i (b) za koji se traži potpora, prijava se podnosi na zasebnom obrascu (npr. ako se traži bespovratna potpora za izradu Studije izvodljivosti kao pojedinačnog dokumenta (a) i Idejnog, glavnog i izvedbenog projekta kao skupnog dokumenta (b), potrebno je ispuniti dva obrasca za prijavu, neovisno da li se radi o dokumentima unutar istog projekta).

**VII. OBVEZA POSTUPANJA SUKLADNO UPUTAMA I TEKSTU JAVNOG POZIVA**

* Prijavitelji su obvezni prijavu za dodjelu bespovratnih potpora za sufinanciranje izrade Projektne dokumentacije izraditi sukladno ovim uputama i tekstu Javnog poziva.
* Prijava izrađena suprotno tekstu Javnog poziva i ovim Uputama smatrat će se neprihvatljivom. Isto tako, nepotpune prijave i prijave zaprimljene izvan roka neće se razmatrati.

**VIII. PREGLED I OCJENA PRIJAVA**

* Pregled i ocjenu pristiglih prijava na Javni poziv, kao i prijedlog Odluke o odabiru projekata i dodjeli sredstava, izradit će Upravni odjel za gospodarstvo i fondove Europske unije Zagrebačke županije.
* Na temelju Prijedloga iz st. 1. ove točke Uputa Župan će donijeti Odluku o odabiru projekata i dodjeli sredstava za sufinanciranje izrade projektne dokumentacije u 2022. godini za projekte koji će se financirati iz ESI fondova, programa EU i ostalih izvora.

KLASA: 302-02/22-01/01

URBROJ: 238-10-04/1-22-03

Zagreb, 9. ožujka 2022.